Noord-Korea se missieltoets toon VSA is binne bereikDie Noord-Koreaanse diktator, Kim Jong-un, tydens ŉ militêre optog in Pyongyang, Noord-Korea (15 April 2017). Foto: AP Photo/Wong Maye-E, File Noord-Korea het gesê hy het ŉ kragtige nuwe interkontinentale ballistiese missiel (ICBM) suksesvol getoets wat die hele binneland van die VSA kan bereik. Woensdag se missieltoets was die eerste sedert September en kom ŉ week nadat pres. Donald Trump Noord-Korea weer op ŉ lys geplaas het van lande wat terrorisme sou ondersteun. Dit stel die VSA in staat om verdere sanksies op dié land toe te pas. Noord-Korea het al talle ballistiese missieltoetse onder sy leier, Kim Jong Un, uitgevoer in opstand teen dié sanksies. Die grootste hiervan was die sesde toets in September. Volgens Noord-Korea het dié kragtige nuwe missiel ŉ hoogte van 4 475 km bereik, meer as tien keer die hoogte van die internasionale ruimtestasie, en ŉ afstand van 950 km afgelê tydens ŉ tog van 53 minute. Hwasong-15, die nuwe missiel wat na die planeet Mars vernoem is, is volgens Noord-Korea ŉ meer gevorderde weergawe van die Hwasong-14 ICMB wat twee keer in Julie getoets is. In ŉ verklaring wat deur ŉ televisieaanbieder voorgelees is beskryf Noord-Korea homself as ŉ verantwoordelike kernmag en dat sy strategiese wapens ontwikkel is om homself teen “Amerikaanse imperialiste, kernkrag-afpersing en kernbedreigings” te beskerm. Amerikaanse, Japanse en Suid-Koreaanse beamptes het almal saamgestem dat die missiel wat in Japan se ekonomiese sone geland het waarskynlik ŉ ICMB was. Die Pentagon het gesê dié missiel het nie dreigemente ingehou vir die VSA of sy bondgenote nie. Jim Mattis, Amerikaanse minister van verdediging, het aan verslaggewers gesê dié missiel het groter hoogtes as enige ander missiel bereik. Hy het dit beskryf as poging om missiele te bou wat “basies enige plek ter wêreld” kan bereik. Trump het glo per telefoon met Shinzo Abe, die Japanse premier, en Moon Jae-In, die Suid-Koreaanse president, gesels en weer hul vasbeslotenheid om die Noord-Koreaanse bedreiging te beveg, bevestig. “Dit is ŉ situasie wat ons sal hanteer,” het Trump gesê. Rex Tillerson, Amerikaanse minister van buitelandse sake, het gesê buiten sankies moet die internasionale gemeenskap ekstra maatreëls instel om maritieme veiligheid op te skerp. Minute nadat Noord-Korea die missiel afgevuur het, het die Suid-Koreaanse weermag ook ŉ missieltoets uitgevoer. Volgens Jae-In het hulle die afvuur verwag en daarvoor voorberei. “Die situasie kan handuit ruk as Noord-Korea sy ICBM-tegnologie vervolmaak,” het Jae-In gesê. “Noord-Korea moet nie die situasie verkeerd opsom en Suid-Korea met ŉ kernwapen dreig nie, wat ŉ moontlike voorkomende aanval deur die VSA kan ontlok.” Dié toets kom minder as drie maande voordat Suid-Korea die Olimpiese Winterspele by ŉ oord, slegs 80 km van die swaar versterkte grens met Noord-Korea, aanbied.